Íslensku strákarnir fagna sigri á móti Dönum . EPA-EFE / ANDREAS HILLERGREN Jóhann Gunnar Einarsson , sérfræðingur Seinni bylgjunnar , er hrifinn af því sem Guðmundur Guðmundsson er að gera með íslenska landsliðið . Vísir fékk Jóhann Gunnar til að fara yfir Evrópumót íslenska landsliðsins til þessa en fram undan er mikilvægur leikur við Ungverja í dag . „ Gummi ætlaði að taka þrjú ár í þetta og byggja upp nýtt lið . Hann sá að það myndi ekki ganga því hann fór aðra leið inn á þetta mót . Við þurfum að komast að því hvort Gummi hringdi í Alexander eða Alexander hringdi í hann . Það þarf að hrósa þeim manni mikið sem tók af skarið þar því Alexander er búinn að vera frábær , “ sagði Jóhann Gunnar Einarsson í samtali við Arnar Björnsson . Viðtalið má sjá hér að neðan . „ Hann kallar á Kára aftur og Bjöggi er kominn aftur . Þetta er ótrúlega góð blanda og það er skemmtilega ára yfir liðinu . Maður getur tekið nánast hvern einasta leikmann fyrir en við getum byrjað til dæmis á Ými og Elvari í vörninni . Þeir hafa verið frábærir og Ýmir kemur mér virkilega á óvart en hann er að stíga risaskref fram á við í varnarleik , “ sagði Jóhann . „ Ýmir var mikið að fá tvær mínútur á fyrri mótum og hefur verið klaufi . Hann er búinn að laga staðsetningar hjá sér , “ sagði Jóhann . Elvar er okkar besti varnarmaður „ Janus hefur komið frábærlega inn í sóknina á miðjunni sem gerir það að verkum að Elvar getur hvílt aðeins í sókn . Elvar þarf að einbeita sér meira að vörninni því hann er okkar besti varnarmaður . Ég gæti talað hér í allan dag , “ sagði Jóhann Gunnar en nefnir sérstaklega Viggó Kristjánsson í hægri skyttunni . „ Fyrir þremur til fjórum árum þá var maður hálfpartinn að hlæja af honum í Gróttu . Hann var bara að gefa „ no-look “ sendingar og svona . Góður leikmaður og allt það en ég sá það aldrei fyrir að hann myndi ná þessum árangri , “ sagði Jóhann . „ Endurkoman hjá Bjögga er frábær , Kári er búinn að vera besta línumaðurinn á mótinu og svo mætti lengi telja , “ sagði Jóhann Gunnar en hvað með frammistöðu þjálfarans sem er búinn að leggja nótt við dag við að undirbúa liðið . Hann sefur ekki mikið þessa dagana . „ Þetta er að snúast svolítið upp í það að vera hans mót . Það varð til skemmtilegt umtal eftir að hann vann Danina og hvernig þeir fóru með hann . Hann ákvað að hvíla hornamennina í leik tvö og er að gefa leikmönnum tækifæri sem hann var gagnrýndur fyrir að gera ekki þegar hann var með landsliðið hér áður fyrr . Þá var hann mikið að spila á sömu mönnunum , “ sagði Jóhann . Eins og inntökuprófið í læknisfræði „ Guðmundur er búinn að leggja þessa leiki fullkomlega upp . Þetta voru tvö mjög erfið en mismunandi próf. Það fyrsta á móti Dönum var eins og inntökuprófið í læknisfræði . Þeir rúlluðu því upp . Svo var erfitt að þurfa síðan að gíra sig upp í kaflapróf í ensku og halda kannski að þeir væri betri en þeir eru . Við höfum oft fallið á svoleiðis prófum en sem betur fer náðum við því með glans , “ sagði Jóhann . Enn eitt prófið hjá íslenska liðinu er síðan lokaleikurinn í riðlinum gegn Ungverjum en þar getur íslenska liðið náð sér í tvö stig inn í milliriðilinn . „ Það verður spennandi að sjá . Þetta er í fyrsta sinn í mótinu þar sem við mætum liði sem er með örvhentan leikmann . Við höfum ekki þurft að glíma við það hingað til og höfum því getað sett áhersluna á vinstri vængina . Ungverjar eru með fullt sjálfstraust . Þó að við séum komnir áfram þá er þetta algjör lykilleikur því þetta er í raun fyrsti leikurinn í milliriðli , “ sagði Jóhann . „ Við viljum fá Danina upp þótt að það sé ótrúlegt að segja það . Þá förum við með tvö stig upp í milliriðil og Danirnir geta kroppað stig af hinum liðunum . Með því gera þeir þetta að meiri graut og jafnari riðli sem er að ég held gott fyrir okkur . Það er samt ótrúlegt að vera í erfiðasta riðlinum en vera samt komnir áfram eftir tvo leiki , “ sagði Jóhann Gunnar . „ Þetta er líf og fjör . Það er eins gott að þeir haldi áfram að standa sig en ekki að allir séu að hrósa þeim og svo fari þeir í eitthvað rugl . Þeir þurfa að vera áfram á tánum , “ sagði Jóhann Gunnar . Ungverjar unnu Rússa og leikur liðanna var ekkert sérstakur en það var annar bragur á ungverska liðinu í jafnteflinu við Dani . Með breiðari hóp en Ungverjar „ Ég held að þeir hafi farið svolítið kærulausri í Rússaleikinn og ætluðu að fara nokkuð létt með það . Þeir höfðu kannski stillt þetta upp sem úrslitaleik á móti okkur . Þeir voru komnir með bakið upp við vegg og sýndu það á móti Dönum að þeir eru frábærir . Þeir eru með frábæran markmann og eru með ungt lið . Ég var ánægður að sjá Nagy á bekknum bara fyrir okkur , “ sagði Jóhann . Leikurinn gegn Dönum gæti hafa tekið sinn toll af orku Ungverjanna , nýtist það íslenska liðinu ? „ Ég veit það ekki . Það eru orðin svo góð fræði í þessu og góðir sjúkraþjálfarar . Endurheimtin er orðin svo góð . Ég held að við séum með breiðari hóp en Ungverjar og ættum að gera keyrt yfir þá . Við keyrðum yfir Rússana , þeir áttu í erfiðleikum og vilja kannski spila hægari bolta . Við bara keyrum yfir þá , “ sagði Jóhann Gunnar en það má sjá allt viðtalið hér fyrir neðan .